Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2009



Official Journal L 250 , 27/09/2011 P. 0187 - 0189



Riżoluzzjoni tal-Parlament Ewropew tal- 10 ta’ Mejju 2011 li tinkludi l-osservazzjonijiet li jagħmlu parti integrali mid-Deċiżjoni dwar il-kwittanza għall-implimentazzjoni tal-baġit tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2009 IL-PARLAMENT EWROPEW, wara li kkunsidra l-kontijiet annwali definittivi tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2009, wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea dwar is-Sigurtà tan-Networks u l-Informazzjoni għas-sena finanzjarja 2009, flimkien mat-tweġibiet tal-Aġenzija [1], wara li kkunsidra r-rakkomandazzjoni tal-Kunsill tal- 15 ta’ Frar 2011 (05892/2011 — C7-0052/2011), wara li kkunsidra l-Artikolu 276 tat-Trattat KE, u l-Artikolu 319 tat-Trattat dwar il-Funzjonament tal-Unjoni Ewropea, wara li kkunsidra r-Regolament tal-Kunsill (KE, Euratom) Nru 1605/2002 tal- 25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej [2], u b'mod partikolari l-Artikolu 185 tiegħu, wara li kkunsidra r-Regolament (KE) Nru 460/2004 tal-Parlament Ewropew u tal-Kunsill tal- 10 ta’ Marzu 2004 li jistabbilixxi l-Aġenzija Ewropea dwar is-Sigurtà tan-Networks u l-Informazzjoni [3], u b'mod partikulari l-Artikolu 17 tiegħu, wara li kkunsidra r-Regolament tal-Kummissjoni (KE, Euratom) Nru 2343/2002 tad- 19 ta’ Novembru 2002 dwar ir-Regolament Finanzjarju strutturali għall-entitajiet imsemmijin fl-Artikolu 185 tar-Regolament tal-Kunsill (KE, Euratom) Nru 1605/2002 rigward ir-Regolament Finanazjarju applikabbli għall-baġit ġenerali tal-Komunitajiet Ewropej [4], u b'mod partikolari l-Artikolu 94 tiegħu, wara li kkunsidra l-Artikolu 77 u l-Anness VI tar-Regoli ta’ Proċedura tiegħu, wara li kkunsidra r-rapport tal-Kumitat għall-Kontroll tal-Baġit (A7-0105/2011), A. billi l-Qorti tal-Awdituri ddikjarat li kisbet assigurazzjonijiet raġonevoli li l-kontijiet annwali għas-sena finanzjarja 2009 huma affidabbli u li t-tranżazzjonijiet sottostanti huma legali u regolari, B. billi fit- 5 ta’ Mejju 2010 il-Parlament ta l-kwittanza lid-Direttur Eżekuttiv tal-Aġenzija Ewropea dwar is-Sigurtà tan-Networks u l-Informazzjoni għall-implimentazzjoni tal-baġit tal-Aġenzija għas-sena finanzjarja 2008 [5], u fir-riżoluzzjoni tiegħu li jakkumpanja d-deċiżjoni tal-kwittanza, inter alia: - innota l-fatt li l-Qorti tal-Awdituri osservat xi nuqqasijiet fil-proċeduri ta’ akkwist, b'mod partikolari, f'dak li jirrigwarda s-sottovalutazzjoni tal-baġits ta’ kuntratt qafas; - stieden lill-Kummissjoni teżamina x'possibilitajiet hemm biex jiġi żgurat li l-prinċipju li l-ġestjoni tal-flus issir abbażi tal-ħtiġijiet, kif stipulat fl-Artikolu 15(5) tar-Regolament (KE, Euratom) Nru 2343/2002, jiġi implimentat kompletament, kif ukoll x'tibdil hemm bżonn fl-approċċ sabiex ir-riżervi ta’ flus kontanti tal-Aġenzija jinżammu kemm jista' jkun baxxi fuq perjodu twil; - feraħ lill-Aġenzija dwar il-fatt li t-tmien rakkomandazzjonijiet tas-Servizz ta’ Verifika Interna li tqiesu bħala "importanti ħafna", kollha ġew implimentati, C. billi l-baġit tal-Aġenzija għas-sena 2009 kien ta’ EUR 8100000, li jikkostitwixxi tnaqqis ta’ 3,5 % inqas mill-baġit tagħha għall-2008, Approprjazzjonijiet trasferiti minn sena għall-oħra 1. Jinsab imħasseb li l-Qorti tal-Awdituri rraportat li ġew trasferiti għas-sena ta’ wara approprjazzjonijiet li jammonataw għal 19 % tal-baġit totali tal-Aġenzija; jinnota, b'mod partikulari, li 41 % tal-approprjazzjonijiet operattivi ġew trasferiti għall-2010 prinċipalment bħala riżultat ta’ dewmien f'żewġ proġetti kbar; jesprimi tħassib li din is-sitwazzjoni tindika dewmien fl-implimentazzjoni tal-attivitajiet tal-Aġenzija li huma ffinanzjati mit-Titolu III u tmur kontra l-prinċipju baġitarju tal-annwalità; jistieden, għalhekk, lill-Aġenzija tinforma lill-awtorità tal-kwittanza dwar l-azzjonijiet li ħadet l-Aġenzija biex issewwi dan in-nuqqas; Proċedura ta’ akkwist 2. Jistieden lill-Aġenzija ssaħħaħ il-kontrolli interni tagħha sabiex tassigura li l-proċeduri tal-kuntratti u ta’ akkwist jiġu applikati b'mod korrett; jinnota li, fil-fatt, il-Qorti tal-Awdituri rrappurtat li, f'każ wieħed, intalbu servizzi mhux previsti fil-kuntratt u, f'żewġ każi oħra, saru żbalji (użu ta’ piżijiet inkorretti fit-tqabbil tal-kwalità mal-prezz u ta’ valur ħażin għall-offerta finanzjarja) waqt il-fażi tal-għoti tal-kuntratti; 3. Iħeġġeġ, b'mod partikulari, lill-Aġenzija: - ittejjeb it-trasparenza kemm fir-rigward tal-estimi, kif ukoll fir-rigward ta’ min hu responsabbli għall-proġetti, - issaħħaħ l-awtorizzazzjoni tal-akkwisti tagħha fil-livell tad-deċiżjoni dwar il-finanzjament u tal-programm ta’ ħidma, - tiżgura li l-iżvelar tal-eċċezzjonijiet fir-Rapport tagħha dwar l-Attività Annwali jsir b'mod komprensiv, - tiżgura segwitu xieraq tal-irregolaritajiet potenzjali, - tiżgura u tirrapporta dwar il-kontroll ex post, jistieden, għalhekk, lill-Aġenzija tinforma lill-awtorità tal-kwittanza dwar il-progress u l-azzjonijiet li ttieħdu f'dan ir-rigward; 4. Jinkoraġġixxi wkoll lill-Aġenzija tiżviluppa, u mbagħad taġġorna regolarment, tabella komprensiva li tispjega ċ-ċirkwiti finanzjarji tagħha u r-responsabilitajiet tal-atturi finanzjarji u operattivi relevanti; Żbalji dwar trasferiment baġitarji 5. Jistieden lill-Aġenzija tevita li jsiru trasferimenti mingħajr ma tikseb il-kunsens minn qabel tal-Bord Governattiv tagħha, peress li jmorru kontra l-prinċipji baġitarji ta’ speċifikazzjoni; jinnota li, fil-fatt, il-Qorti tal-Awdituri rrapportat li sar trasferiment wieħed ta’ EUR 24000 bejn titoli mingħajr ma ġie informat il-Bord Maniġerjali u mingħajr ma nkiseb il-kunsens tiegħu minn qabel; Rimborż mill-awtoritajiet fiskali tal-Istat Membru ospitanti 6. Jinnota b'diżżappunt li ma sar l-ebda progress mis-sena ta’ qabel fir-rigward tar-rimborż ta’ EUR 45000, li hu l-ammont ta’ VAT imħallas minn qabel mill-Aġenzija lill-awtoritajiet fiskali tal-Istat Membru ospitanti; iħeġġeġ għalhekk lill-Aġenzija tinforma lill-awtorità tal-kwittanza meta dan ir-rimborż jingħata mill-Istat Membru ospitanti; Riżorsi umani 7. Jinnota li għad fadal nuqqasijiet fil-proċeduri ta’ għażla tal-persunal li jipperikolaw it-trasparenza ta’ dawn il-proċeduri; jirrikonoxxi, fil-fatt, li l-Qorti tal-Awdituri rrapportat li la l-limiti minimi li l-kandidati kienu rikjesti li jissodisfaw sabiex jiġu mistiedna għal intervista u lanqas dawk meħtieġa biex jitqiegħdu fuq il-lista ta’ riżerva ma kienu stabbiliti minn qabel mill-bordijiet tal-għażla; jistieden, għalhekk, lill-Aġenzija tirranġa din is-sitwazzjoni u tinforma lill-awtorità tal-kwittanza dwar l-azzjonijiet meħuda; Sistemi ta’ kontroll intern 8. Jilqa' l-fatt li l-Aġenzija għandha Koordinatur ta’ Kontroll Intern, li jissorvelja u jimmonitora l-implimentazzjoni tas-sistemi ta’ kontroll intern fl-Aġenzija; jirrikonoxxi li l-Aġenzija implimentat b'suċċess kontrolli ex ante tal-proċeduri interni tagħha; jistieden madankollu lill-Aġenzija timplimenta kontrolli ex post bl-għajnuna ta’ fornitur professjonist; 9. Iħeġġeġ, madankollu, lill-Aġenzija timplimenta inventarju fiżiku eżawrjenti u tiżgura l-korrettezza tar-rekords ta’ kontabilità; jisħaq fuq l-importanza ta’ din ir-rakkomandazzjoni u jistieden lill-Aġenzija tinforma lill-awtorità tal-kwittanza dwar l-għodda implimentati biex jissewwa' dan in-nuqqas; jinnota f'dan ir-rigward li l-Qorti tal-Awdituri rrapportat ukoll li l-inventarju ta’ assi fissi hu ġestit permezz ta’ "spreadsheet", li ma tiggarantix l-integrità tad-data; 10. Jirrikonoxxi li s-Servizz ta’ Verifika Interna tal-Kummissjoni wettaq verifika tal-Ġestjoni tar-Riżorsi Umani fl-2008 u verifika ta’ segwitu dwar l-Implimentazzjoni tal-Istandards tal-Kontroll Intern fl-2007; jisħaq fuq il-fatt li l-Aġenzija informat lill-awtorità tal-kwittanza dwar rakkomandazzjoni ġdida tas-Servizz ta’ Verifika Interna li nqalgħet wara l-impenn ta’ segwitu tal-2009 li talaba rieżami tal-Istandards tal-Kontroll Intern adottati mill-Bord Maniġerjali fl- 10 ta’ Ottubru 2007; 11. Jirrikonoxxi wkoll id-dikjarazzjoni mill-Aġenzija li, fl-2009, is-Servizz ta’ Verifika Interna żvolġa verifika oħra dwar l-akkwist sabiex isaħħaħ il-prestazzjoni tal-Aġenzija f'dan ir-rigward; jinnota li, b'mod partikolari, li, minn 18-il rakkomandazzjoni tas-Servizz ta’ Verifika Interna, 13 ġew aċċettati u ħamsa miċħuda mill-Aġenzija, li sussegwentement talbet lis-Servizz ta’ Verifika Interna jgħaqqad flimkien dawk ir-rakkomandazzjonijiet miċħuda; jinnota, barra minn hekk, li, minn dawk ir-rakkomandazzjonijiet, tmienja kienu kkunsidrati "importanti ħafna" u 10 "importanti"; 12. Jirreferi, fir-rigward tal-osservazzjonijiet l-oħra li jakkumpanjaw id-Deċiżjoni dwar il-kwittanza u li huma ta’ natura orizzontali, għar-riżoluzzjoni tiegħu tal- 10 ta’ Mejju 2011 [6] dwar il-prestazzjoni, il-ġestjoni finanzjarja u l-kontroll tal-aġenziji. [1] ĠU C 338, 14.12.2010, p. 16. [2] ĠU L 248, 16.9.2002, p. 1. [3] ĠU L 77, 13.3.2004, p. 1. [4] ĠU L 357, 31.12.2002, p. 72. [5] ĠU L 252, 25.9.2010, p. 174. [6] Testi adottati, P7_TA(2011)0163 (Ara paġna 269 ta’ dan il-Ġurnal Uffiċjali). --------------------------------------------------